
ΔΕΛΤΙΟ ΤΥΠΟΥ
Ελληνικό Περίπτερο ENLIT 2026: Στο επίκεντρο της πρώτης ημέρας 
η καινοτομία και το μέλλον των ενεργειακών δικτύων

Άνοιξε την Τρίτη 10 Νοεμβρίου 2026 τις πύλες στη Βιέννη η ENLIT 2026 με την ισχυρή ελληνική παρουσία να συγκεντρώνει το έντονο ενδιαφέρον από εκπροσώπους της ευρωπαϊκής ενεργειακής αγοράς.
Το συντονισμό του Ελληνικού Περιπτέρου έχει η Enterprise Greece  και σε αυτό συμμετέχουν η Ρυθμιστική Αρχή Αποβλήτων, Ενέργειας και Υδάτων (ΡΑΑΕΥ-RAAEY), ο Ανεξάρτητος Διαχειριστής Μεταφοράς Ηλεκτρικής Ενέργειας (ΑΔΜΗΕ-IPTO), ο Διαχειριστής του Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ-HEDNO), η Ελληνική Διαχειριστική Εταιρεία Υδρογονανθράκων και Ενεργειακών Πόρων (ΕΔΕΥΕΠ-HEREMA) και το έργο ηλεκτρικής διασύνδεσης GREGY. 
Στην κεντρική σκηνή της Έκθεσης, πραγματοποιήθηκε η πρώτη Συνεδρία του Ελληνικού Περιπτέρου με γενικό τίτλο «Καινοτομία σε μεγάλη κλίμακα: Διαμορφώνοντας το δίκτυο διανομής του μέλλοντος» και Ενότητες με τίτλο «Έξυπνη μέτρηση και αξιοποίηση δεδομένων», «Ψηφιοποίηση, ανθεκτικότητα και αυτονομία του δικτύου» και «Έρευνα και καινοτομία στον ΔΕΔΔΗΕ». 
Στα πάνελ συμμετείχαν στελέχη του ΔΕΔΔΗΕ παρουσιάζοντας τις πρωτοβουλίες και τις προτεραιότητες του Διαχειριστή για τον εκσυγχρονισμό του Δικτύου Διανομής ηλεκτρικής ενέργειας στην Ελλάδα.
Συγκεκριμένα συμμετείχαν οι: Στάθης Αναγνώστου, Διευθυντής Διεύθυνσης Στρατηγικής και Εταιρικής Ανάπτυξης, Γιώργος Ανδρεάκος, Διευθυντής Διεύθυνσης Εκμετάλλευσης και Συντήρησης Δικτύου, Παναγιώτης Λιόντος, Διευθυντής Διεύθυνσης Δικτύου, Στέφανος Κοκκινέλης, Τομεάρχης Τομέα Εφαρμογών Διαχείρισης Ενέργειας, Προβλέψεων και Βάσεων Δεδομένων και Σωτήρης Χριστόπουλος, Υπεύθυνος Ερευνητικών Έργων, Διεύθυνση Έρευνας και Καινοτομίας.
Στο επίκεντρο βρέθηκαν η ανάπτυξη πανελλαδικού δικτύου έξυπνων μετρητών και η αξιοποίηση της Τεχνητής Νοημοσύνης, η διείσδυση των ΑΠΕ και ο ρόλος των «Έξυπνων Νησιών» στη διαχείριση ενέργειας στα μη διασυνδεδεμένα νησιά, οι νέες προκλήσεις στην πρόβλεψη φορτίου και τον σχεδιασμό προληπτικών επενδύσεων, καθώς και οι προηγμένες ψηφιακές τεχνολογίες και ρομποτικές λύσεις για την επιθεώρηση και την προληπτική συντήρηση του δικτύου. Παράλληλα, παρουσιάστηκε η συμμετοχή του ΔΕΔΔΗΕ σε περισσότερα από 20 ευρωπαϊκά ερευνητικά έργα και αναδείχθηκε η σημασία της ενίσχυσης της ανθεκτικότητας των Δικτύων Διανομής απέναντι στις επιπτώσεις της κλιματικής αλλαγής.
Μέσα από τις συζητήσεις καταγράφηκε ο τρόπος με τον οποίο οι καινοτόμες λύσεις στα Δίκτυα Διανομής μπορούν να αντιμετωπίσουν τις γεωγραφικές και λειτουργικές ιδιαιτερότητες της Ελλάδας, συμβάλλοντας στην ενίσχυση της ενεργειακής ασφάλειας, στην ευρύτερη ευρωπαϊκή ενεργειακή μετάβαση και στη διαμόρφωση ενός εξυπνότερου, ανθεκτικότερου και βιώσιμου ενεργειακού συστήματος.
Evolution Talks
Την Τρίτη 10 Νοεμβρίου έλαβε χώρα το Φόρουμ «Evolution Talks» με τη συμμετοχή του Προέδρου της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ), Καθ. Κωνσταντίνου Τσιμάρα και του Γενικού Διευθυντή Στρατηγικής και Μετασχηματισμού του ΔΕΔΔΗΕ, Δημήτρη Παζαΐτη.
Στο επίκεντρο των συζητήσεων βρέθηκαν η εναρμόνιση της βιομηχανικής ζήτησης με την παροχή ενέργειας και υποδομών, η διαμόρφωση πολιτικών και ρυθμιστικών συνθηκών για τον συντονισμένο σχεδιασμό και την υλοποίηση έργων, ο επιμερισμός κινδύνων με στόχο την κινητοποίηση κεφαλαίων και την ενίσχυση της ανθεκτικότητας, καθώς και η δημιουργία ενός κοινού πλαισίου συνεργασίας για όλους τους εμπλεκόμενους φορείς.
Μετά το τέλος του Φόρουμ ο Πρόεδρος της ΡΑΑΕΥ, Καθ. Κωνσταντίνος Τσιμάρας δήλωσε: «Η ενεργειακή μετάβαση της Ευρώπης προϋποθέτει συντονισμένες επενδύσεις, ισχυρές υποδομές και ένα σταθερό, διαφανές και προβλέψιμο ρυθμιστικό περιβάλλον. Η ανεξάρτητη ρύθμιση αποτελεί θεμελιώδη παράγοντα εμπιστοσύνης, διασφαλίζοντας τον υγιή ανταγωνισμό, την προστασία των καταναλωτών και την ασφάλεια εφοδιασμού. Η ΡΑΑΕΥ συμβάλλει ενεργά στη διαμόρφωση των αναγκαίων συνθηκών για την προσέλκυση επενδύσεων, την ενίσχυση της ευρωπαϊκής ανταγωνιστικότητας και την ανάπτυξη ανθεκτικών, διασυνδεδεμένων ενεργειακών αγορών, με γνώμονα το δημόσιο συμφέρον και τη μακροπρόθεσμη βιωσιμότητα της ευρωπαϊκής οικονομίας.»
Στο παρακάτω link θα βρείτε όλες τις παρουσιάσεις της σημερινής εκδήλωσης: https://we.tl/t-sA7OQVAET96MQW5S

Enterprise Greece
Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.
Περισσότερες Πληροφορίες για συντάκτες: ENTERPRISEGREECE | Γραφείο Τύπου– 210 3355705, Χρήστος Ρουμελιώτης  c.roumeliotis@eg.gov.gr

